'Bitka mozgova' u Harbinu, u Kini - najprestižnije svjetsko natjecanje u kompjuterskom programiranju
Svjetski se prvaci vraćaju svojim kućama s trofejima, drugim nagrama, prestižem i vrijednim stipendijama. Možda najvažnije – svima im j
<!-- IMAGE --> Dok se neki od najboljih sportaša u svijetu u Vancouveru nadmeću za olimpijske medalje, neki od najboljih umova bili su u Harbinu, u Kini, na 34.-oj godišnjoj Bitki mozgova, najstarijem i najprestižnijem svjetskom natjecanju u kompjuterskom programiranju. U prilogu Faize Elmasry, više o natjecanju i o tome što znači doprijeti u njegovo svjetsko finale. Oko pojedinačnih stolova u velikoj dvorani za sastanke, glava primaknutih oko jednog kompjutera, tročlane ekipe 103 sveučilišta iz 88 zemalja provedu pet sati u pokušaju rješavanja što više zadanih problema, vrlo složenih problema iz stvarnog života. "Jedan od problema za programiranje bilo je kako razbiti odabranu plošku čokolade u određeni broj komadića, određenih veličina i to što brže. To je bio vjerojatno najjednostavniji od svih problema," kaže Jerry Cain, trener ekipe sa Sveučilišta Stanford, dodajući da su ostali problemi uključivali pritiskivače za papir, robote i dvorce. Kaže da je studentima bilo zadano da napišu program koji bi odredio koliko će jezera nastati na određenom području nakon jake kiše, te da identificiraju najefikasniju trasu za irigacijski tunel na nekom polju. Rješavanje problema zahtijeva kreativnost, znanje i sposobnost za rad u grupi. Prvi je korak, kaže Cain, da se problemi rangiraju po težini. Potom troje članova ekipe mora odrediti što zahtijeva svaki od problema, dizajnirati načine za testiranje svog pristupa problemu, te, na koncu, napisati programski paket koji će to i postići. Čak ni pobjedničke ekipe – prva: ona sa Sveučilišta Jiaotong u Šangaju, te druga s Moskovskog državnog sveučilišta – nisu uspjele riješiti svih 11 problema u danom vremenskom roku. Ekipa sa Stanforda riješila je 5 problema, završivši, zajedno s još 21 ekipom, na 14. mjestu. Trener Cain doživljava ovo natjecanje kao priliku za njegove studente da iskuse stvarni život izvan svojih sveučilišnih laboratorija: "Mislim da se studenti Stanforda – a vjerojatno i mnogi drugi iz vrhunskih sveučilišta – lako uljuljkaju u mišljenje da su najbolji, na vrhu. Činjenica da su završili 14. ilustrira im da diljem svijeta ima mnogo drugih ljudi koji su sjajni u programiranju. Uz to, oni ovdje sklope prijateljstva s kolegama iz Kine, Indije, Egipta, Europe ..." Stanford je bio jedno od 21 američkog sveučilišta koja su poslala ekipe na natjecanje. Kina je imala 20 ekipa, a vrlo su dobro bile zastupljene i Rusija, Poljska i druge istočnoeuropske zemlje, te Kanada. Ono što je 1970. počelo kao natjecanje u kompjuterskom programiranju na jednom teksaškom sveučilištu preraslo je u prestižni međunarodni događaj za koji se sudionici jako dobro pripremaju. Prošle godine, jedna je kineska ekipa tijekom priprema riješila 3500 problema. A, ruski je predsjednik prošlogodišnje pobjednike iz Sankt Petersburga dočekao na aerodromu, čestitao im, pripredio prijem i s njima se pojavio na televiziji. Svjetski se prvaci vraćaju svojim kućama s trofejima, drugim nagrama, prestižem i vrijednim stipendijama. Možda najvažnije – svima im je zajamčena ponuda zaposlenja ili studijskog rada u IBM-u, kaže glasnogovornik natjecanja Doug Heintzman. "Imali smo ranije svjetske prvake koje je IBM zaposlio u svom istraživačkom laboratoriju u Zurichu, a koji sada rade na nekim od vrhunskih istraživanja. Jedan od finalista iz Kine radi na superkompjuteru Watson. To je natjecanje prilika da se bude prepoznat i priznat, te da se bude regrutiran u neke od vrhunskih tehnoloških i istraživačkih firmi u svijetu," kaže Heintzman. Heintzman kaže da je svijet sučeljen s brojnim vrlo složenim problemima, a inovativni i kreativni mladi ljudi svugdje mogu pridonijeti u nalaženju rješenja za te probleme. Bitka mozgova, kaže on, samo je jedan od načina da budu identificirani takvi rješavatelji problema i da im se pruži prilika da oblikuju budućnost.